Maria Teresa (Luxemburg)

**María Teresa Mestre y Batistan** (s. 22. maaliskuuta 1956, Havana, Kuuba) on Luxemburgin entisen suurherttuan Henrin puoliso ja täten Luxemburgin suurherttuatar.

## Varhainen elämä
Hän syntyi Kuubassa vaikutusvaltaiseen espanjalaistaustaiseen sukuun. Hänen vanhempansa olivat José Antonio Mestre ja Maria Teresa Batista-Falla de Mestre. Ennen Kuuban vallankumousta hänen sukunsa omisti pankkeja ja sokeritehtaita. Vallankumouksen jälkeen perhe muutti New Yorkiin ja sieltä Sveitsiin. Maria Teresa sai Sveitsin kansalaisuuden, kävi koulunsa loppuun ja aloitti valtiotieteen opinnot Geneven yliopistossa.

## Avioliitto ja perhe
Genevessä opiskellessaan Maria Teresa tapasi tulevan puolisonsa Henrin. Molemmat valmistuivat vuonna 1980 ja ilmoittivat sen jälkeen kihlauksestaan. Häitä vietettiin Notre-Damen katedraalissa 14. helmikuuta 1981.

Parilla on viisi lasta, perintösuurherttua Guillaume (s. 1981), Félix (s. 1984), Louis (s. 1986), Alexandra (s. 1991) ja Sébastien (s. 1992).

## Luxemburgin suurherttuattarena
Suurherttuatar on valittu Unescon hyvän tahdon lähettilääksi vuonna 1997 tunnustuksena työstään koulutuksen, naisten oikeuksien ja mikrorahoituksen hyväksi.

Suurherttuattaren mielenkiinnonkohteita ovat kukat, taide, arkkitehtuuri ja kulttuuri.

### Hovin työolot
Vuonna 2020 Luxemburgin pääministeri tilasi selvityksen, jossa oli tarkoitus käydä läpi hovin työoloja. Vuodesta 2015 lähtien noin kolmannes hovin työntekijöistä oli ottanut lopputilin, ja syyksi ilmoitettiin suurruhtinatar, jota syytettiin mm. päälle päsmäröimisestä sekä siitä, että hän vaati hovin työntekijäitä olemaan aina valmiina ja tietämään hänen toiveensa etukäteen. Hovissa kerrottiin vallitsevan pelon ilmapiiri, ja että ainoastaan pääministeri uskaltaisi sanoa suurruhtinattarelle vastaan.

Luxemburgilainen lehdistö kirjoitti uusista hovin työntekijöihin kohdistuneista ongelmista helmikuussa 2023. Erityistä huomiota herätti tapaus, joka *[[Lëtzebuerger Land]]* -lehden mukaan "lähti lapasesta", kun suurherttuatar halusi sovittaa vaatteita ennen kuin häntä oli tarkoitus valokuvata prinsessa Alexandran häiden alla. Paikalle piti hälyttää lisää henkilökuntaa, koska hovineitojen työtaakka osoittautui liian suureksi. Seuraana päivänä suurherttuatar kutsui hovimarsalkan ja henkilökuntansa puhutteluun koskien huonoa organisointia. Näille ei annettu mahdollisuutta puolustautua.

## Kunnianosoituksia

*  Elefanttiritarikunnan ritari (Tanska, 2003)
*  Kristuksen sotilaallisen ritarikunnan suurristi (Portugali, 2005)
*  Pyhän Jaakon miekan sotilaallisen ritarikunnan suurristi (Portugali, 2010)
*  Henrik Purjehtijan ritarikunnan suurristi (Portugali, 2017)
*  Camõesin ritarikunnan suurristi (Portugali, 2022)
*  Kuningatar pyhän Isabellan ritarikunnan daami (Portugali)
*  Kaarle III:n ritarikunta ketjulla (Espanja, 2001)
*  Arvokkaan kruunun ritarikunnan suurristi (Japani, 2017)
*  Kolmen tähden ritarikunnan suurristi (Latvia, 2006)
*  Suomen Valkoisen Ruusun ritarikunnan suurristi (Suomi, 2008)
*  Italian tasavallan ansioritarikunnan suurristi (Italia, 2009)
*  Hyväntekijän ritarikunnan suurristi (Kreikka, 2001)
*  Pyhän Olavin ritarikunnan suurristi (Norja, 1996)

## Lähteet

## Aiheesta muualla